|  |  |
| --- | --- |
| **Muistio** | |
| **Asianumero:** | VN/24213/2023 |
| **Päivämäärä:** | 19.10.2022 |

# VALTIONEUVOSTON ASETUS ILMAILULTA RAJOITETUISTA ALUEISTA ANNETUN VALTIONEUVOSTON ASETUKSEN MUUTTAMISESTA

## Yleisperustelut

### Esityksen pääasiallinen sisältö

### Ilmailulta rajoitetuista alueista annetun valtioneuvoston asetuksen (930/2014) 6 §:ä sekä sen liitettä 2 ehdotetaan muutettavan. Asetuksen 6 §:ssä esitettyä tunnistusvyöhykettä ja liitteessä 2 esitettyjä rajoitusalueita muutettaisiin, jotta voidaan tehostaa ilmatilankäyttöä ja vastata paremmin Puolustusvoimien ilmatilankäytön tarpeisiin.

Lisäksi asetukseen lisättäisiin takaisinviittaus ilmailulain (864/2014) rangaistussäännöksiin.

### Asetuksen liitteiden muutosten on tarkoitus tulla voimaan 18 päivänä huhtikuuta 2024.

### Esityksen tausta ja säädösperusta

* + 1. *Ilmatilan käytön rajoittaminen*

Ilmailulain (864/2014) 11 §:n mukaan valtioneuvoston asetuksella voidaan rajoittaa ilmailua tai kieltää se valtion johtamisen, maanpuolustuksen, rajavalvonnan, pelastustehtävien tai varautumisen kannalta tärkeiden kohteiden ja alueiden yläpuolella taikka ympäristön suojelemisen kannalta valtakunnallisesti tärkeiden alueiden yläpuolella. Asetus annettaisiin ilmailulain 11 §:n 1 momentin nojalla.

Ilmailulta rajoitetuista alueista annetun valtioneuvoston asetuksen 2 §:n 1 kohdan mukaan kieltoalueella tarkoitetaan valtakunnan maa-alueen tai aluevesien yläpuolella olevaa rajoiltaan määrättyä ilmatilan osaa, jossa ilma-alusten lentäminen kielletään. Asetuksen liitteessä 1 on määritelty kieltoalueiden koordinaatit.

Ilmailulta rajoitetuista alueista annetun valtioneuvoston asetuksen 2 §:n 3 kohdan mukaan rajoitusalueella tarkoitetaan valtakunnan maa-alueen tai sen aluevesien yläpuolella olevaa rajoiltaan määrättyä ilmatilan osa, jossa ilmailu on sallittu vain tietyllä luvalla tai tiettyjen erityisehtojen mukaisesti. Asetuksen liitteessä 2 on määritelty rajoitusalueiden koordinaatit.

Ilmailulta rajoitetuista alueista annetun valtioneuvoston asetuksen 2 §:n 7 kohdan mukaan tilapäisellä erillisvarausalueella (Temporary Segregated Area, TSA) tarkoitetaan määrätyksi ajaksi tietyn käyttäjäryhmän yksinomaiseen käyttöön annettua rajoiltaan määrättyä ilmatilan osaa, jossa tapahtuva toiminta vaatii ilmatilan varaamisen. Asetuksen liitteessä 3 on määritelty tilapäisten erillisvarausalueiden koordinaatit.

Vuosittainen ilmatilarakenteita koskeva päivitys perustuu Kansainvälisen siviili-ilmailujärjestö ICAO:n määrittelemiin aikatauluihin. Kansainvälisen siviili-ilmailun yleissopimuksen liitteen 15 (ICAO Annex 15) standardien mukaan ilmatilarakenteita koskevat muutokset tulevat voimaan tiettyinä julkaisupäivinä (ns. AIRAC-voimaantulopäivä, Aeronautical Information Regulation and Control). Suomessa muutokset ovat tulleet voimaan huhtikuun puolivälin tienoilla olevina AIRAC-päivinä, joka on vuonna 2024 huhtikuun 18. päivä. Lisäksi ICAO Annex 15:n mukaisena suosituksena on ollut, että suuret muutokset ilmatilarakenteisiin tulisi julkaista siten, että ne ovat ilmatilan käyttäjän saatavilla vähintään 56 päivää ennen voimaantuloa. Tätä ICAO:n suositusta vastaava teksti sisältyy myös asetusten (EU) N:o 923/2012, (EU) N:o 139/2014 ja (EU) 2017/373 muuttamisesta ilmaliikenteen hallinta- ja lennonvarmistuspalveluja, ilmatilan rakenteiden suunnittelua ja tietojen laatua ja kiitotieturvallisuutta koskevien vaatimusten osalta sekä asetuksen (EU) N:o 73/2010 kumoamisesta annetun komission täytäntöönpanoasetuksen (EU) 2020/469 hyväksyttäviin menetelmiin ja ohjemateriaaliin (Acceptable Means of Compliance and Guidance Material, AMC/GM; kohta AMC1 AIS.TR.505(b) AIRAC). Asetusta on sovellettu 27.1.2022 alkaen.

Siten ilmailutiedostuksellinen ilmatilarakenteiden muutosta koskeva julkaisu on tehtävä viimeistään 15.2.2024. Julkaisun valmistelevalle palveluntarjoajalle eli Fintraffic Lennonvarmistus Oy:lle on toimitettava tieto muutoksista riittävän ajoissa, jotta sillä on tarvittavat tiedot käytettävissään riittävän ajoissa oikea-aikaisen ilmailutiedotuspalvelun takaamiseksi. Täten myös valtioneuvoston asetuksella tehtävien aluemuutosten on tultava hyväksytyksi viimeistään loppuvuodesta 2023.

### Asian valmistelu

Asetusmuutos on valmisteltu liikenne- ja viestintäministeriössä. Valmistelussa on ollut mukana myös Liikenne- ja viestintävirasto sekä ilmaliikennepalveluntarjoaja Fintraffic Lennonvarmistus Oy.

Ilmatilarakenteita päivitetään vuosittain ja valmisteluprosessi käynnistyy keväisin. ASM-toimintakäsikirja sisältää ilmatilan joustavan käytön menetelmät. Sen mukaisesti ilmailun sidosryhmät ovat voineet esittää muutosesityksiä ilmatilarakenteisiin 15.5.2023 mennessä. Toimitettujen muutosesitysten pohjalta Fintraffic Lennonvarmistus Oy on valmistellut ilmailulain 107 §:ssä tarkoitetun ilmatilan hallintaa ohjaavaan käsikirjan (ASM-käsikirjan) mukaisesti vuodelle 2024 ilmatilapaketin, jolla tehdään muutoksia ilmatilarakenteisiin.

Osa esitetyistä muutoksista koskee valtioneuvoston asetusta ilmailulta rajoitetuista alueista ja osa koskee Liikenne- ja viestintäviraston määräyksiä vaara-alueista (OPS M1-28) ja radiovyöhykkeistä (OPS M1-17). Samanaikaisesti olikin käynnissä sekä liikenne- ja viestintäministeriön että Liikenne- ja viestintäviraston puolella säädös- ja määräysvalmisteluprosessi ilmatilarakenteita koskien. Liikenne- ja viestintävirasto pyysi sidosryhmiltä lausuntoja ilmatilapaketissa esitetyistä muutoksista 20.10.-17.11.2023 järjestetyllä lausuntokierroksella.

Liikenne- ja viestintäministeriö pyysi 20.10.-17.11.2023 lausuntoja asetusmuutoksesta lausuntopalvelu.fi-sivuston kautta erityisesti seuraavilta tahoilta: oikeusministeriö, sisäministeriö, puolustusministeriö, ympäristöministeriö, Babcock Scandinavian AirAmbulance, Etelä-Suomen aluehallintovirasto, Finavia Oyj, Finnair Oyj, FinnHEMS, Fintraffic Lennonvarmistus Oy, Fortum Power and Heat Oy, Google Wing, Helsingin kaupunki, Ilmatieteen laitos, Ilmavoimien esikunta, Lappeenrannan lentoasema, Liikenne- ja viestintävirasto, Malmin lentokenttäyhdistys ry, Mikkelin lentoasema, Nordic Regional Airlines Oy, Patria Oyj, Patria Pilot Training Oy, Pääesikunta, Rajavartiolaitoksen esikunta, Redstone Aero Oy, RPAS Finland ry, Seinäjoen lentoasema, Skärgårdshavets Helikoptertjänst Ab, Sotilasilmailun viranomaisyksikkö, Suomen Ilmailuliitto ry, Suomen Ilmailuopisto, Suomen lennonjohtajien yhdistys, Suomen lentäjäliitto - Finnish Pilots´ Association ry, Suomen liikennelentäjien liitto, Suomen Moottorilentäjien Liitto ry, Suomen Puolustus- ja Ilmailuteollisuusyhdistys Pia ry, Säteilyturvakeskus, Turun kaupunki, Uudenmaan elinkeino-, liikenne- ja ympäristökeskus ja Väylävirasto.

Lausunnon antoivat…

### Arvio muutosten vaikutuksista

Toteutettavat koordinaattimuutokset turvaavat Puolustusvoimien toimintaedellytykset jatkossakin rajoittamatta tarpeettomasti siviili-ilmailua. Muutoksilla ei ole vaikutusta lentoturvallisuuteen eikä myöskään merkittävästi ilmaliikenteen sujuvuuteen. Muutoksissa on otettu huomioon lentoliikenteen sujuvuuteen sekä maanpuolustukseen liittyvät näkökohdat, siviili- ja sotilasilmailun yhteensovittaminen, valtion ilmailun asianmukaiset toimintaedellytykset sekä harrasteilmailun toimintamahdollisuudet.

## Yksityiskohtaiset perustelut

### 2.1 6 §

Pykälään esitetään tunnistusvyöhykkeen sivurajan koordinaattien muuttamista. Muutoksella parannetaan yleisilmailun toimintaedellytyksiä Immolan (EFIM) lentopaikalla.

### 9 a §

Asetukseen ehdotetaan lisättävän uusi 9 a §. Pykälässä olisi takaisinviittaus ilmailulain rangaistussäännöksiin. Pykälän mukaan asetuksen vastaisen toiminnan seuraamuksista säädetään ilmailulain (864/2014) 14 luvussa sekä 175 ja 178 §:ssä.

Asetuksen vastainen toiminta voi olla rangaistavaa liikenneturvallisuuden vaarantamisena tai törkeänä liikenneturvallisuuden vaarantamisena rikoslain 23 luvun 1 tai 2 §:n mukaisesti, siten kuin ilmailulain 175 §:ssä säädetään, tai ilmailurikkomuksena ilmailulain 178 §:n mukaisesti.

Ilmailulain 57 §:n mukaan ilma-aluksen tai laitteen päällikön on ennen lennon aloittamista varmistauduttava siitä, että ilma-alus tai laite on lentokelpoinen ja että lento on muutoinkin valmisteltu säännösten ja määräysten mukaisesti. Päällikön on huolehdittava siitä, että lento suoritetaan turvallisesti ja että lennolla noudatetaan säännöksiä ja määräyksiä. Ilmailulain 178 §:n mukaan se, joka rikkoo lain 57 §:ssä ilma-aluksen tai laitteen päällikölle säädettyä velvollisuutta lennon valmistelusta ja suorittamisesta, on tuomittava ilmailurikkomuksesta sakkoon, jollei teosta ole muualla laissa säädetty ankarampaa rangaistusta. Ilma-aluksen päällikölle asetettujen velvollisuuksien laiminlyönti voi johtaa myös ilmailulain 14 luvun mukaisiin hallinnollisiin seuraamuksiin.

Säädösvalmistelua koskevissa ohjeissa todetaan, että jos lain nojalla annetun alemman tasoisen normiston säännösten rikkominen halutaan säätää rangaistavaksi, ne on mainittava täsmällisesti lain rangaistussäännöksessä. Alemman tasoisessa säädöksessä tulee olla (takaisin)viittaus rangaistussäännökseen. Asiasta on olemassa myös oikeuskäytäntöä.

Asetukseen ehdotettavalla muutoksella on siis tarkoitus tehdä noudatettavien oikeusohjeiden ja niiden vastaisen toiminnan seuraamusten välinen viittausketju aukottomaksi. Muutoksella ei säädetä uusista seuraamuksista.

### 2.3 Liite 2

Ehdotetaan uuden rajoitusalueen EFR12 KEMIÖ perustamista. Samalla poistetaan voimassa oleva rajoitusalue EFR127 SKINNARVIK. Muutoksella mahdollistetaan Puolustusvoimien operatiivinen toiminta.

Ehdotetaan nykyisen rajoitusalueen EFR76 MÄKILUOTO ja Liikenne- ja viestintäviraston määräyksen mukaisen vaara-alueen EFD107 KATAJALUOTO yhteisen kulmapisteen koordinaatin korjaamista kiinni aluevesirajaan. Kyseisille alueille tulisi uudet numerotunnukset ja nykyiset tunnukset poistettaisiin.

Ehdotetaan uuden rajoitusalueen EFR61 JUKAJÄRVI perustamista. Samalla poistettaisiin nykyinen rajoitusalue EFR62 JUKAJÄRVI (LOHIKOSKI). Aluetta esitetään laajennettavaksi kattamaan kaikki nykyiset Jukajärven ampuma-alueen uudet ampumapaikat ja ampuma-alueen välittömässä läheisyydessä sijaitsevat muut harjoituspaikat.

Ehdotetaan uuden rajoitusalueen EFR 134 LAKIALA perustamista. Muutoksella mahdollistetaan Puolustusvoimien tutkimus- ja kehittämistehtävät.

## Voimaantulo

Asetuksen on tarkoitus tulla voimaan 18 päivänä huhtikuuta 2024.

## Esitys

Edellä olevan perusteella esitetään, että valtioneuvosto hyväksyisi valtioneuvoston asetuksen ilmailulta rajoitetuista alueista annetun valtioneuvoston asetuksen liitteiden muuttamisesta.

## Esittelijä

Hallitussihteeri Iida Huhtanen, liikenne- ja viestintäministeriö